ระเบียบกระทรวงสาธารณสุขว่าด้วยการเลือกและการเลือกตั้งกรรมการวิชาชีพ พ.ศ. 2546

ระเบียบกระทรวงสาธารณสุข
ว่าด้วยการเลือกและการเลือกตั้งกรรมการวิชาชีพ
พ.ศ. ๒๕๔๖
 

อาศัยอำนาจตามความในมาตรา
๗ และมาตรา ๒๑ แห่งพระราชบัญญัติการประกอบโรคศิลปะ พ.ศ. ๒๕๔๒
รัฐมนตรีว่าการกระทรวงสาธารณสุขออกระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบกระทรวงสาธารณสุข
ว่าด้วยการเลือกและการเลือกตั้งกรรมการวิชาชีพ พ.ศ. ๒๕๔๖

ข้อ ๒
ให้ยกเลิกระเบียบกระทรวงสาธารณสุข
ว่าด้วยการเลือกและการเลือกตั้งกรรมการวิชาชีพ พ.ศ. ๒๕๔๒

ข้อ ๓[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

หมวดที่ ๑
การเลือกตั้งกรรมการวิชาชีพ
 

ข้อ ๔
ให้มีการเลือกตั้งกรรมการวิชาชีพในแต่ละสาขาดังต่อไปนี้
(๑)
สาขาการแพทย์แผนไทย
(๒)
สาขาการแพทย์แผนไทยประยุกต์
(๓)
สาขากายภาพบำบัด
(๔)
สาขาเทคนิคการแพทย์
(๕)
สาขาอื่นตามที่กำหนดโดยพระราชกฤษฎีกา
กรรมการวิชาชีพในแต่ละสาขาตามวรรคหนึ่งให้มีจำนวนเท่ากับกรรมการวิชาชีพโดยตำแหน่ง
และกรรมการวิชาชีพซึ่งได้รับแต่งตั้งรวมกันในขณะเลือกตั้งแต่ละคราว
ให้คณะกรรมการการประกอบโรคศิลปะ
แต่งตั้งคณะอนุกรรมการอำนวยการเลือกตั้งขึ้นมาชุดหนึ่งเป็นผู้ดำเนินการเลือกตั้งโดยให้คณะอนุกรรมการอำนวยการเลือกตั้งมีอำนาจในการแต่งตั้งคณะทำงานและออกประกาศต่าง
ๆ เพื่อดำเนินการให้เป็นไปตามระเบียบนี้
คณะอนุกรรมการอำนวยการเลือกตั้งและคณะทำงานตามวรรคสามไม่มีสิทธิสมัครรับเลือกตั้งเป็นกรรมการวิชาชีพในคราวนั้น

ข้อ ๕
การดำเนินการเลือกตั้งให้ผู้ดำเนินการเลือกตั้งดำเนินการประกาศกำหนด
(๑)
จำนวนกรรมการที่จะเลือกตั้งในวาระเลือกตั้งนั้น
(๒)
สถานที่ที่ยื่นใบสมัครรับเลือกตั้ง
(๓)
ระยะเวลายื่นใบสมัครรับเลือกตั้ง ซึ่งต้องไม่น้อยกว่าสามสิบวัน
(๔)
วันเลือกตั้ง
ให้ผู้ดำเนินการเลือกตั้งประกาศกำหนดตาม
(๑)-(๔) พร้อมทั้งจัดทำบัญชีรายชื่อผู้มีสิทธิออกเสียงเลือกตั้งในวาระนั้น
และแสดงไว้ ณ กองการประกอบโรคศิลปะ กรมสนับสนุนบริการสุขภาพ
หรือสำนักงานสาธารณสุขจังหวัด หรือวิธีการอื่นใดตามที่เห็นสมควร

ข้อ ๖
ผู้สมัครรับเลือกตั้ง ต้องมีคุณสมบัติ ดังนี้
(๑)
เป็นผู้ประกอบโรคศิลปะในสาขาที่สมัคร
(๒)
เป็นผู้ไม่เคยถูกสั่งพักใช้ใบอนุญาตหรือเพิกถอนใบอนุญาต
(๓)
ไม่เป็นบุคคลล้มละลาย

ข้อ ๗
การสมัครรับเลือกตั้ง
ผู้สมัครต้องยื่นใบสมัครรับเลือกตั้งตามแบบที่กำหนดต่อผู้ดำเนินการเลือกตั้ง ณ
สถานที่ และภายในกำหนดระยะเวลาที่ผู้ดำเนินการเลือกตั้งได้ประกาศไว้

ข้อ ๘
ให้ผู้ดำเนินการเลือกตั้งประกาศรายชื่อผู้สมัครรับเลือกตั้งที่มีคุณสมบัติตามข้อ
๖ ไว้ที่กองการประกอบโรคศิลปะ กรมสนับสนุนบริการสุขภาพ
หรือสำนักงานสาธารณสุขจังหวัด หรือวิธีการอื่นใดตามที่เห็นสมควร

ข้อ ๙
ถ้าผู้สมัครรับเลือกตั้ง มีจำนวนไม่เกินจำนวนกรรมการวิชาชีพในสาขาใดสาขาหนึ่งที่จะเลือกตั้ง
ให้ถือว่าผู้สมัครรับเลือกตั้งที่มีรายชื่ออยู่ในประกาศที่กำหนดไว้ในวรรคหนึ่ง
เป็นผู้ได้รับการเลือกตั้งเป็นกรรมการวิชาชีพในสาขานั้น
โดยไม่ต้องมีการลงคะแนนเลือกตั้ง

ข้อ ๑๐
ให้ผู้ดำเนินการเลือกตั้งจัดส่งบัตรเลือกตั้ง
ไปยังผู้ประกอบโรคศิลปะในแต่ละสาขาเป็นบัตรเฉพาะตัวคนละหนึ่งบัตร
และสำเนาประกาศรายชื่อผู้สมัครรับเลือกตั้ง
รวมทั้งแจ้งกำหนดวันและเวลาสิ้นสุดการลงคะแนนเลือกตั้ง
ให้ผู้ประกอบโรคศิลปะดังกล่าวทราบล่วงหน้าก่อนวันเลือกตั้งไม่น้อยกว่าสามสิบวัน

ข้อ ๑๑
การลงคะแนนเลือกตั้ง
ให้กระทำโดยการทำเครื่องหมายที่คณะอนุกรรมการอำนวยการเลือกตั้งกำหนดที่หมายเลขผู้สมัครรับเลือกตั้ง
จำนวนไม่เกินจำนวนกรรมการที่จะเลือกตั้งในวาระการเลือกตั้งนั้นลงในบัตรเลือกตั้งที่ผู้ดำเนินการเลือกตั้งส่งให้และลงลายมือผู้ใช้สิทธิเลือกตั้งส่งถึงประธานคณะอำนวยการเลือกตั้งภายในเวลาที่ผู้ดำเนินการเลือกตั้งกำหนด

ข้อ ๑๒
การตรวจนับคะแนนเลือกตั้ง
ให้ผู้ดำเนินการเลือกตั้งเริ่มกระทำการตรวจนับคะแนนภายในยี่สิบสี่ชั่วโมง
หลังกำหนดเวลาลงคะแนนเลือกตั้งสิ้นสุดตามที่คณะอนุกรรมการอำนวยการเลือกตั้งกำหนด
คณะอนุกรรมการอำนวยการเลือกตั้ง
ต้องประกาศสถานที่ที่จะทำการตรวจนับคะแนน กำหนดเวลาที่เริ่มนับคะแนน
ไว้ในที่เปิดเผยล่วงหน้าไม่น้อยกว่าสิบห้าวันก่อนการเลือกตั้งและการตรวจนับคะแนนต้องทำติดต่อกันไปจนสิ้นสุดในคราวเดียวกัน

ข้อ ๑๓
บัตรเลือกตั้งดังต่อไปนี้ให้ถือเป็นบัตรเสีย จะถือเป็นคะแนนเลือกตั้งมิได้
(๑)
บัตรเลือกตั้งที่มิได้ออกโดยคณะอนุกรรมการอำนวยการเลือกตั้ง
(๒)
บัตรเลือกตั้งที่ไม่ทำเครื่องหมายใด ๆ
หรือเครื่องหมายอื่นที่มิใช่เครื่องหมายตามที่คณะอนุกรรมการอำนวยการเลือกตั้งกำหนด
(๓)
บัตรเลือกตั้งที่ทำเครื่องหมายที่คณะอนุกรรมการอำนวยการเลือกตั้งกำหนดเกินกว่าจำนวนกรรมการที่จะเลือกตั้งในวาระนั้น
(๔)
บัตรเลือกตั้งที่ไม่มีลายมือชื่อผู้ใช้สิทธิเลือกตั้ง
(๕)
บัตรเลือกตั้งตามที่คณะอนุกรรมการอำนวยการเลือกตั้งประกาศยกเลิกก่อนกำหนดเวลาสิ้นสุดการลงคะแนน
(๖)
บัตรเลือกตั้งที่ส่งถึงประธานคณะอนุกรรมการอำนวยการเลือกตั้ง
หลังกำหนดเวลาสิ้นสุดการลงคะแนน
(๗)
บัตรเลือกตั้งตามที่คณะอนุกรรมการอำนวยการเลือกตั้งไม่น้อยกว่ากึ่งหนึ่งของอนุกรรมการทั้งหมดเห็นควรให้เป็นบัตรเสีย
คำวินิจฉัยของคณะอนุกรรมการอำนวยการเลือกตั้งให้ถือเป็นที่สุด
(๘)
บัตรเลือกตั้งที่ทำเครื่องหมายตามที่คณะอนุกรรมการอำนวยการเลือกตั้งกำหนดไม่ครบตามจำนวนกรรมการที่จะเลือกตั้งในวาระนั้นไม่ถือเป็นบัตรเสีย
แต่จะนับคะแนนผู้สมัครรับเลือกตั้งเท่าที่ปรากฏในบัตร

ข้อ ๑๔
ผลการเลือกตั้งให้ผู้สมัครรับเลือกตั้งที่ได้คะแนนสูงสุดตามลำดับเท่าจำนวนกรรมการที่เลือกตั้งในวาระนั้นเป็นผู้ได้รับเลือกตั้งเป็นกรรมการวิชาชีพ
กรณีมีผู้สมัครรับเลือกตั้งที่ได้คะแนนเท่ากันในลำดับสุดท้าย
ให้ประธานคณะอนุกรรมการอำนวยการเลือกตั้งเป็นผู้ดำเนินการตัดสินโดยวิธีการจับฉลาก
การประกาศผลการเลือกตั้งให้ดำเนินการภายใน
๗ วัน หลังกำหนดเวลาสิ้นสุดการลงคะแนน

ข้อ ๑๕
ในกรณีที่มีผู้ได้รับเลือกตั้งเป็นกรรมการวิชาชีพไม่ครบตามจำนวนกรรมการที่จะเลือกตั้งในวาระนั้น
ให้ถือว่าตำแหน่งกรรมการวิชาชีพที่ขาดจำนวนไปนั้นว่างลงหรือมีกรณีกรรมการวิชาชีพซึ่งว่างลงก่อนครบวาระ
ให้ดำเนินการเลือกตั้งกรรมการเพิ่มเติมจนครบตามวิธีการที่กำหนดไว้ในระเบียบนี้ให้แล้วเสร็จภายในหนึ่งร้อยแปดสิบวันนับแต่วันที่กรรมการดังกล่าวว่างลง

ข้อ ๑๖
การเลือกตั้งกรรมการวิชาชีพชุดใหม่เข้าดำรงตำแหน่งตามวาระให้คณะกรรมการการประกอบโรคศิลปะดำเนินการเลือกตั้งให้แล้วเสร็จและทราบผลก่อนกรรมการโดยการเลือกตั้งชุดก่อนพ้นวาระไม่น้อยกว่าสามสิบวัน

ข้อ ๑๗
การนับวาระสามปีของกรรมการวิชาชีพที่มาจากการเลือกตั้ง
ในวาระเริ่มแรกให้นับตั้งแต่วันประกาศผลการเลือกตั้งไปจนครบวาระสามปีพร้อมกับวาระของกรรมการวิชาชีพที่รัฐมนตรีแต่งตั้งสำหรับวาระต่อ
ๆ ไป ให้เริ่มนับตั้งแต่วันถัดจากวันครบรอบสามปีของคณะกรรมการวิชาชีพที่มาจากการเลือกตั้งที่เพิ่งครบวาระไปจนครบสามปี

หมวด ๒
การเลือกกรรมการวิชาชีพดำรงตำแหน่งต่าง
ๆ
 

ข้อ ๑๘
การเลือกกรรมการวิชาชีพให้ดำรงตำแหน่งประธานกรรมการวิชาชีพและรองประธานกรรมการวิชาชีพ
ให้กระทำภายในสามสิบวันนับแต่วันเลือกตั้งกรรมการวิชาชีพในแต่ละสาขา
โดยให้คณะกรรมการวิชาชีพประชุมกัน
เพื่อเลือกกรรมการวิชาชีพเป็นประธานกรรมการวิชาชีพและรองประธานกรรมการวิชาชีพตำแหน่งละหนึ่งคน
โดยดำเนินการเลือกทีละตำแหน่งตามลำดับด้วยวิธีให้กรรมการวิชาชีพเสนอชื่อและมีกรรมการอย่างน้อยสามคนรับรองการเสนอชื่อนั้น
ๆ
การเลือกให้เลือกโดยการลงคะแนน
ผู้ที่ได้คะแนนสูงสุดของแต่ละตำแหน่งเป็นผู้ได้รับเลือกให้เป็นประธานกรรมการวิชาชีพและรองประธานกรรมการวิชาชีพ
กรณีมีผู้ได้คะแนนสูงสุดเท่ากัน
ให้มีการลงคะแนนซ้ำจนกว่าจะได้ผู้มีคะแนนสูงสุด
กรณีมีการเสนอชื่อคนเดียวสำหรับตำแหน่งใด
ให้ถือว่าผู้นั้นเป็นผู้ได้รับเลือกเพื่อดำรงตำแหน่งโดยไม่ต้องมีการลงคะแนน

หมวด ๓
การเลือกและการเลือกตั้งกรรมการวิชาชีพแทนตำแหน่งที่ว่าง
 

ข้อ ๑๙
ถ้าวาระของกรรมการวิชาชีพซึ่งได้รับเลือกตั้งเหลืออยู่ไม่ถึงเก้าสิบวัน การเลือกตั้งกรรมการวิชาชีพแทนในตำแหน่งที่ว่าง
ให้อยู่ในดุลยพินิจของคณะกรรมการวิชาชีพที่จะดำเนินการหรือไม่ก็ได้

ข้อ ๒๐
เมื่อตำแหน่งประธานกรรมการวิชาชีพหรือรองประธานกรรมการวิชาชีพว่างลง
ให้คณะกรรมการวิชาชีพดำเนินการเลือกตั้งผู้ดำรงตำแหน่งดังกล่าวใหม่แทนภายในสามสิบวันนับแต่วันที่ตำแหน่งนั้นว่างลง
การเลือกผู้ดำรงตำแหน่งดังกล่าวให้เป็นไปตามหมวด
๒ แห่งข้อบังคับนี้โดยอนุโลม

ข้อ ๒๑
ในกรณีที่มีปัญหาการปฏิบัติตามระเบียบนี้
ให้ปลัดกระทรวงสาธารณสุขเป็นผู้วินิจฉัยชี้ขาด

ข้อ ๒๒
ให้ปลัดกระทรวงสาธารสุขเป็นผู้รักษาการตามระเบียบนี้


ประกาศ ณ
วันที่ ๑๙ พฤศจิกายน พ.ศ. ๒๕๔๖
สุดารัตน์ เกยุราพันธุ์
รัฐมนตรีว่าการกระทรวงสาธารณสุข
















สุกัญญา/จัดทำ
๒๖ กุมภาพันธ์ ๒๕๕๒

ก้องเกียรติ/จัดทำ
๒๗ กุมภาพันธ์
๒๕๕๒

โชติกานต์/ปรับปรุง
๑๕ พฤศจิกายน
๒๕๕๙

[๑]
ราชกิจจานุเบกษา เล่ม ๑๒๐/ตอนพิเศษ ๑๔๔ ง/หน้า ๙/๑๗ ธันวาคม ๒๕๔๖